ปตท.กำไรทะยานปีนี้
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

น้ำมันพุ่งกิจการลูกดียกกลุ่ม
ครึ่งหลังเล็งกู้เงินอีก2หมื่นล้าน
โพสต์ทูเดย์ — ผู้ถือหุ้น ปตท. ไม่หวั่นม็อบ ร่วมประชุมล้นทะลัก ไฟเขียวแผนกู้เงิน 5 ปี 8 หมื่นล้าน ครึ่งปีหลังนี้จ่อระดม 2 หมื่นล้าน มั่นใจปีนี้กำไรดี ราคาน้ำมันลูกหนุน
เมื่อวันที่ 9 เม.ย. บริษัท ปตท. (PTT) ได้จัดประชุมสามัญผู้ถือหุ้นประจำปี 2553 โดยมีผู้ถือหุ้นเข้าร่วมประชุมอย่างคับคั่งกว่า 5,000 คน ซึ่งมากกว่าที่บริษัทเตรียมการไว้ว่าจะมาประมาณ 3,000 คนเท่านั้น และผู้ถือหุ้นได้อนุมัติให้บริษัทจัดการหาเงินทั้งการออกหุ้นกู้และกู้เงินในช่วง 5 ปี วงเงินรวม 8 หมื่นล้านบาท และอนุมัติจ่ายปันผลงวดครึ่งปีหลังอีกหุ้นละ 4.50 บาท 
นายประเสริฐ บุญสัมพันธ์ ประธานเจ้าหน้าที่บริหารและกรรมการผู้จัดการใหญ่ บริษัท ปตท. เปิดเผยว่า วงเงินกู้ที่เพิ่งได้รับอนุมัติ 8 หมื่นล้านบาท รวมกับวงเงินที่เหลืออยู่ 1 หมื่นล้านบาท ทำให้บริษัทมีวงเงินรวม 9 หมื่นล้านบาท เพื่อนำเงินไปคืนหนี้ที่จะครบกำหนดและใช้ในการลงทุนต่อไป ซึ่งคาดว่าวงเงินทั้งหมดนี้จะสามารถจัดหาได้ในช่วง 23 ปีนี้
อย่างไรก็ตาม ในช่วงครึ่งหลังปีนี้คาดว่าจะออกหุ้นกู้และกู้เงินประมาณ 2 หมื่นล้านบาท หลังจากช่วงต้นปีออกไปแล้ว 1 หมื่นล้านบาท หรือ 500 ล้านเหรียญสหรัฐ โดยกู้ในรูปเงินเหรียญสหรัฐ 300 ล้านเหรียญสหรัฐ และออกในรูปเงินบาท 200 ล้านเหรียญสหรัฐ 
“ปีนี้ ปตท.กู้เงินรวม 3 หมื่นล้านบาท น่าจะเพียงพอกับความต้องการใช้เงิน” นายประเสริฐ กล่าว
สำหรับวงเงินกู้ที่ขอไว้ 8 หมื่นล้านบาท น่าจะเพียงพอสำหรับนำไปชำระคืนเงินกู้ที่จะครบกำหนดในช่วง 5 ปี ประมาณ 7.2 หมื่นล้านบาท โดยปีนี้จะครบกำหนด 1 หมื่นล้านบาท
ทั้งนี้ เงินกู้ของบริษัทส่วนใหญ่จะมีอายุเฉลี่ยประมาณ 7 ปี และมีต้นทุนดอกเบี้ยเฉลี่ยอยู่ที่ 5% ต่อปี และในจำนวนนี้ประมาณ 75% เป็นเงินกู้ที่มีอัตราดอกเบี้ยคงที่ และ 25% เป็นอัตราดอกเบี้ยลอยตัว
นายประเสริฐ กล่าวถึงแนวโน้มผลดำเนินงานปี 2553 จะดีกว่าปีก่อนอย่างแน่นอน เพราะขณะนี้ราคาน้ำมันดิบเฉลี่ยเกินระดับ 80 เหรียญสหรัฐต่อบาร์เรล ขณะที่น้ำมันดิบเฉลี่ยปี 2552 อยู่ต่ำกว่า70 เหรียญสหรัฐ และผลงานไตรมาสแรกปีนี้ก็จะดีกว่างวดเดียวกันของปีก่อนอย่างมาก รวมถึงจะดีกว่างวดไตรมาสก่อนหน้า เพราะรายได้จากธุรกิจของบริษัท และมีส่วนรับจากบริษัทในเครือที่ดีขึ้นทั้งในส่วนของบริษัท ปตท.สำรวจและผลิตปิโตรเลียม (PTTEP) รวมถึงบริษัทในกลุ่มโรงกลั่นและปิโตรเคมีด้วย
นายประเสริฐ กล่าวถึงความคืบหน้าโครงการที่ถูกระงับลงทุนจำนวน 16 โครงการ คาดว่าเร็วๆ นี้จะมี 2 โครงการ คือ โรงแยกก๊าซแห่งที่ 6 และท่อก๊าซ ซึ่งมีมูลค่าลงทุนรวม 2 หมื่นล้านบาท น่าจะสามารถดำเนินการได้
นายเทวินทร์ วงศ์วานิช ประธานเจ้าหน้าที่บริหารการเงิน PTT กล่าวว่า เงินกู้ของบริษัททั้งหมดเป็นเงินเหรียญสหรัฐสัดส่วน 25% และ 75% อยู่ในรูปของเงินบาท ซึ่งเป็นระดับที่เหมาะสมและรองรับกับแนวโน้มอัตราแลกเปลี่ยนที่แข็งค่าขึ้นได้ 
อย่างไรก็ตาม ในอนาคตหากบริษัทมีสัดส่วนรายได้ในรูปของเงินเหรียญสหรัฐ เพิ่มมากขึ้นตามยุทธศาสตร์การขยายออกไปลงทุนต่างประเทศก็อาจจะเพิ่มสัดส่วนเงินกู้ในรูปเงินเหรียญสหรัฐมากขึ้นก็ได้ 
นอกจากนี้ ในแผนลงทุน 5 ปี วงเงินรวม 2.4 แสนล้านบาทนั้น ประมาณ 8 หมื่นล้านบาท เป็นเงินสำหรับลงทุนกิจการอื่นๆ เช่น ธุรกิจถ่านหิน ปาล์มน้ำมัน และแหล่ง LNG ซึ่งคาดว่าจะเป็นธุรกิจที่ทำให้บริษัทเติบโตได้อย่างมีศักยภาพ
ล่าสุด ราคาหุ้น PTT ปิดที่ 269 บาท เพิ่มขึ้น 2 บาท หรือ 0.75% และมีส่วนผลักดันให้ดัชนีหุ้นปิดที่จุดสูงสุดระดับ 789.66 จุด บวก 5.73 จุด มูลค่าการซื้อขายรวม 24,116 ล้านบาท แต่นักลงทุนต่างชาติขายต่อเป็นวันที่สอง จำนวน 1,756 ล้านบาท